Intet af Kim Walls tøj er blevet fundet om bord på ubåden.

Københavns Politi efterlyser 30-årige Kim Walls tøj, efter hendes torso blev fundet afklædt i vandet ved Vestamager mandag.

- Vi efterlyser en skrigorange bluse med lange ærmer, en sort- og hvidblomstret nederdel, nylonstrømper og et par hvide tennissko, oplyser efterforskningsleder ved Københavns Politi Jens Møller Jensen til TV 2.

Et af de sidste billeder af Kim Wall (til højre) sammen med Peter Madsen (til venstre). Billedet er taget om aftenen torsdag den 10.august. Hun bærer den skrigorange langærmede bluse, som politiet søger efter. Foto: .

Politiet har ingen oplysninger om de konkrete størrelser og mærker på sko eller tøjet.

Folk fra Beredskabsstyrelsen, værnepligtige og frivillige leder langs kysten på den sydlige del af Amager, mens dykkere er i vandet i Køge Bugt. Foruden tøjet leder de stadig efter Kim Walls arme, ben og hoved.

Københavns Politi oplyser, at Peter Madsen skal afhøres igen, men vil ikke oplyse hvornår.

Peter Madsen er indtil videre varetægtsfængslet frem til den 5. september.

Han er sigtet for drab og er varetægtsfængslet på en begrundet mistanke om uagtsomt manddrab under særligt skærpende omstændigheder.

Han nægter sig skyldig i drab, men har i grundlovsforhøret erkendt, at Kim Wall døde om bord på ubåden.